|  |  |
| --- | --- |
|  | **EELNÕU** |
|  | 10.09.2025 nr 1-4/25/263 |
|  |  |
| TAPA VALLAVOLIKOGU |  |
| OTSUS |  |

|  |
| --- |
| Tapa |
|  |
|  |
| **Haldusülesande täitmise volitamine ja lepingu sõlmimiseks volituste andmine** |
|  |
| Halduskoostöö seaduse § 3 lõike 2 kohaselt võib kohalik omavalitsus talle seadusega või selle alusel pandud haldusülesannet volitada juriidilist või füüsilist isikut täitma seaduse alusel antud haldusaktiga või seaduse alusel halduskoostöö seaduses sätestatud tingimustel ja korras sõlmitud halduslepinguga.  Jäätmeseaduse § 66 lõigete 1 ja 2 ning § 711 kohaselt on korraldatud jäätmeveo korraldamine ja jäätmevaldajate registri pidamine kohaliku omavalitsuse ülesanne.  Jäätmeseaduse § 65 lõike 2 kohaselt on kohaliku omavalitsuse kohustus korraldada enda haldusterritooriumil kodumajapidamistes tekkivate ohtlike jäätmete kogumine ja üleandmine jäätmekäitlejale. Keskkonnaministri 03.06.2022 määruse nr 28 „Olmejäätmete liigiti kogumise ja sortimise nõuded ja kord ning sorditud jäätmete liigitamise alused“ § 2 lõike 1 kohaselt korraldab olmejäätmete liigiti kogumist kohaliku omavalitsuse üksus kooskõlas jäätmeseaduse §-ga 31.  Tulenevalt halduskoostöö seaduse §-st 9 on kohalikule omavalitsusele seadusega pandud haldusülesande delegeerimine ja halduslepingu sõlmimise volitamine volikogu pädevuses. Tulenevalt halduskoostöö seaduse § 5 lõikest 1 võib juriidilise või füüsilise isiku volitada haldusülesannet täitma, kui:  1) haldusülesande täitmine juriidilise või füüsilise isiku poolt on majanduslikult põhjendatud, arvestades muu hulgas ülesande riigi või kohaliku omavalitsuse poolt täitmiseks volitamiseks, võimalikuks rahastamiseks ning haldusjärelevalveks tehtavaid kulutusi;  2) haldusülesande täitmiseks volitamine ei halvenda selle täitmise kvaliteeti;  3) haldusülesande täitmiseks volitamine ei kahjusta avalikke huve ega nende isikute õigusi, kelle suhtes haldusülesannet täidetakse.  Halduskoostöö seaduse § 5 lõige 2 sätestab, et § 5 lõikes 1 sätestatud tingimuste täitmise tagamiseks korraldab enne haldusülesande täitmiseks volitamise otsustamist haldusülesande täitmist volitama õigustatud ametiisik või organ analüüsi koostamise, mis sisaldab täitmiseks volitamise tingimuste majanduslikke arvestusi ja riigile või kohalikule omavalitsusele kaasnevate kulutuste suurust, haldusülesande täitmise järjepidevuse ja kvaliteedi tagamise abinõusid ning haldusülesande täitmiseks volitamisest tingitud õiguslikku ja faktilist mõju isikutele, kelle suhtes täitmiseks volitatavat haldusülesannet täidetakse. Sama paragrahvi lõike 3 kohaselt vormistatakse analüüs kirjalikult ning selle järeldused lisatakse haldusülesande täitmiseks volitamise otsusele. Analüüs avalikustatakse avaliku teabe seaduses sätestatud korras. Halduskoostöö seaduse § 5 lõike 2 kohane analüüs on lisatud käesolevale otsusele lisana (Lisa).  Lähtudes eelnevast ja võttes aluseks kohaliku omavalitsuse korralduse seaduse § 6 lõike 1, § 22 lõike 2 ning halduskoostöö seaduse § 3 lõike 2 ja § 9 alusel Tapa Vallavolikogu otsustab:   1. Volitada mittetulundusühingut Lääne-Viru Jäätmekeskus täitma kohaliku omavalitsuse korralduse seadusega pandud haldusülesannet, milleks on Tapa valla jäätmejaamade haldamine ning korraldatud jäätmeveoga seotud haldusülesannete täitmine. 2. Punktis 1 nimetatud haldusülesande täitmiseks volitamise kaalutlused on toodud otsuse lisas „Mittetulundusühingule Lääne-Viru Jäätmekeskus volituste andmiseks haldusülesannete täitmiseks (analüüs)“. 3. Volitada vallavanemat sõlmima mittetulundusühinguga Lääne-Viru Jäätmekeskus otsuse punktis 1 nimetatud teenuste osutamiseks halduslepingud. 4. Volitada vallavalitsust kehtestama teenuste osutamise hinnakirjad.   5. Otsus jõustub teatavakstegemisest. | |
|  | |

|  |
| --- |
| *(allkirjastatud digitaalselt)*  Maksim Butšenkov  vallavolikogu esimees |

|  |  |
| --- | --- |
| Lisa: | Analüüs mittetulundusühingule Lääne-Viru Jäätmekeskus volituste andmiseks  haldusülesannete täitmiseks |

|  |  |  |
| --- | --- | --- |
| **Seletuskiri** | | |
| Mittetulundusühing Lääne-Viru Jäätmekeskus (edaspidi LVJK) on loodud Lääne-Virumaa omavalitsuste poolt 2007. aastal. LVJK põhitegevuseks on jäätmekäitluse korraldamine ja arendamine ning säästva arengu põhimõtete elluviimine Lääne-Virumaal.  LVJK haldab Vinni vallas Piira külas sorteerimisjaama, haldab Haljala vallas jäätmejaamasid, pakub korraldatud jäätmeveo teenust kolmele Lääne-Viru omavalitsusele: Rakvere linn, Rakvere vald ja Vinni vald ning pakub maakonnas erinevaid jäätmeveoga seotud teenuseid.  Koostamisel on uus jäätmeseaduse eelnõu ning eeldatavalt 2026. aasta esimesel poolel jõustub uus jäätmeseadus, mis toob kaasa kohalike omavalitsuste jäätmemajanduses olulisi muudatusi. Jäätmeseaduse eelnõu kohaselt seatakse kohalikule omavalitsusele täitmiseks liigiti kogutavate jäätmete sihtarvud, jäätmevaldajate üle arvestuse pidamise ning nendega arveldamise nõuded jne.  VIROLi jäätmemajanduse tegevuskava kohaselt on kokku lepitud, et maakonna jäätmehoolduse arendamisega minnakse edasi ühiselt ning LVJK, kui kõigile omavalitsustele kuuluv asutus, on maakonnas jäätmevaldkonnaga seotud tegevustes ühenduslüliks.  Tapa valla jäätmejaamade ning korraldatud jäätmeveo lepingute lõpptähtajad on järgnevad:  1. Tapa jäätmejaama haldamine – 31.12.2025;  2. Tamsalu jäätmejaama jäätmete äravedu – 31.12.2025;  3. Tamsalu kompostimisväljaku haldamine - 15.12.2025;  4. Korraldatud jäätmevedu Tapa vallas – 30.04.2026.  Halduslepingute sõlmimisel tehakse koostööd LVJKga ning antakse seadusega kohalikule omavalitsusele seatud haldusülesanded üle LVJKle. Jäätmejaamade puhul on selleks nende haldamine koos jäätmete veo ja käitlemisega ning korraldatud jäätmeveo puhul jäätmevaldajate üle arvestuse pidamine, kliendihaldus ning arveldamine jäätmevaldajate ja -vedajaga. Vallavalitsuse korraldada jääb korraldatud jäätmeveo veohange. Halduslepingute sõlmimise puhul on tegemist ettevalmistava sammuga nn jäätmereformi elluviimiseks. Halduslepingud sõlmitakse tähtajatult.  Eelnõu kohaselt volitab volikogu vallavalitsust kehtestama teenuste hinnakirjasid. Jäätmejaamade haldamise maksumus sisaldab igakuiselt makstavat haldustasu, mis sisaldab jäätmejaama püsi- ja tööjõukulusid ning jäätmete veo ja käitlemise kulusid vastavalt jäätmejaamadesse toodud jäätmete kogustele. Jäätmete käitlushinnad ja haldustasu kehtestab vallavalitsus. Eelnõule on lisatud LVJK poolt esitatud eeldatavad hinnad ning haldamise tasu (lisa 1). Tabelisse on lisatud jäätmejaamade kulud 2024. aastal.  Korraldatud jäätmeveo puhul kujuneb vallavalitsuse poolt kehtestatav hinnakiri veohanke hinna ja LVJK kulukomponentidest. LVJK poolt on esitatud eeldatavad korraldatud jäätmeveo hinnad arvestades tänast turuolukorda (lisa 2).  Eelnõule on lisatud halduslepingute projektid (lisa 3 ja 4) ning halduskoostöö seaduse § 5 lõike 2 kohane analüüs, mis lisatakse haldusülesande täitmiseks volitamise otsusele.  Jäätmejaamade haldamise kulud kaetakse omavalitsuse eelarvest. Korraldatud jäätmeveo kulud kannab jäätmevaldaja vastavalt esitatud arvetele. | | |
|  | | |
| Eelnõu ja seletuskirja koostaja | Keskkonnaspetsialist Mailis Sepp |
| Eelnõu esitaja ja ettekandja | Keskkonnaspetsialist Mailis Sepp |