Tapa Vallavolikogu

\_\_.09.2025 otsuse nr \_\_

Lisa 1

**ANALÜÜS**

**Mittetulundusühingule Lääne-Viru Jäätmekeskus volituste andmiseks**

**haldusülesannete täitmiseks**

1. **Asjaolud**

Tapa vald peab vajalikuks anda halduslepingutega määratud ulatuses mittetulundusühingule Lääne-Viru Jäätmekeskus (edaspidi MTÜ) volitused kohalikule omavalitsusele kehtivate õigusaktidega pandud korraldatud jäätmeveo ning jäätmete vastuvõtmise korraldamisega seotud ülesannete täitmiseks (edaspidi haldusülesanne). Haldusülesanne hõlmab endas:

* korraldatud jäätmeveo puhul jäätmevaldajate üle arvestuse pidamist, kliendihaldust ning arveldamist jäätmevaldajate ja -vedajaga;
* jäätmete vastuvõtmise korraldamise puhul on selleks Tapa ja Tamsalu jäätmejaamade ning Tamsalu kompostimisväljaku (edaspidi jäätmejaamad) haldamine koos jäätmete veo ja käitlemisega.

Tulenevalt halduskoostöö seaduse (edaspidi HKTS) § 5 lõikest 1 võib juriidilise või füüsilise isiku volitada haldusülesannet täitma, kui:

1) haldusülesande täitmine juriidilise või füüsilise isiku poolt on majanduslikult põhjendatud, arvestades muuhulgas ülesande riigi või kohaliku omavalitsuse poolt täitmiseks volitamiseks, võimalikuks rahastamiseks ning haldusjärelevalveks tehtavaid kulutusi;

2) haldusülesande täitmiseks volitamine ei halvenda selle täitmise kvaliteeti;

3) haldusülesande täitmiseks volitamine ei kahjusta avalikke huve ega nende isikute õigusi, kelle suhtes haldusülesannet täidetakse.

HKTS § 5 lõige 2 sätestab, et § 5 lõikes 1 sätestatud tingimuste täitmise tagamiseks korraldab enne haldusülesande täitmiseks volitamise otsustamist haldusülesande täitmist volitama õigustatud ametiisik või organ analüüsi koostamise, mis sisaldab täitmiseks volitamise tingimuste majanduslikke arvestusi ja riigile või kohalikule omavalitsusele kaasnevate kulutuste suurust, haldusülesande täitmise järjepidevuse ja kvaliteedi tagamise abinõusid ning haldusülesande täitmiseks volitamisest tingitud õiguslikku ja faktilist mõju isikutele, kelle suhtes täitmiseks volitatavat haldusülesannet täidetakse. Sama paragrahvi lõike 3 kohaselt vormistatakse analüüs kirjalikult ning selle järeldused lisatakse haldusülesande täitmiseks volitamise otsusele. Analüüs avalikustatakse avaliku teabe seaduses sätestatud korras.

1. **Õiguslik alus halduslepingu sõlmimiseks**

Lepingu sõlmimise aluseks on:

2.1. Haldusmęnetluse seadus § 97 lg 1:

Piiritlemata arvu juhtumite reguleerimiseks võib sõlmida halduslepingu vaid seaduses sisalduva volitusnormi alusel.

2.2. Kohaliku omavaļitsuse korralduse seaduse (edaspidi KOKS) § 6 lg 1, § 22 lg 2, § 50 lg 1 p 2:

KOKS § 6 lg 1: omavalitsusüksuse ülesandeks on korraldada antud vallas või linnas sotsiaalabi ja -teenuseid, vanurite hoolekannet, noorsootööd, elamu- ja kommunaalmajandust, veevarustust ja kanalisatsiooni, heakorda, jäätmehooldust, ruumilist planeerimist, valla- või linnasisest ühistransporti ning valla teede ja linnatänavate korrashoidu, juhul kui need ülesanded ei ole seadusega antud kellegi teise täita.

KOKS § 22 lg 2: Seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.

KOKS § 50 lg 1 p 2: Vallavanem või linnapea esindab omavalitsusüksust ja valla- või linnavalitsust vastavalt seadusega, valla või linna põhimäärusega ning volikogu poolt antud pädevusele;

* 1. Jäätmeseaduse (edaspidi JäätS) §31 lg 1, § 65 lg 2, § 66 lg 1 ja 2 § 711:

JäätS § 31 lg 1: Kohaliku omavalitsuse üksus korraldab jäätmete liigiti kogumist, et võimaldada nende korduskasutuseks ettevalmistamist, ringlussevõttu või muud taaskasutamist võimalikult suures ulatuses.

JäätS § 65 lg 2: Kohaliku omavalitsuse üksused korraldavad oma haldusterritooriumil kodumajapidamises tekkivate ohtlike jäätmete kogumist ja nende üleandmist jäätmekäitlejatele.

JäätS § 66 lg 1: Korraldatud jäätmevedu on olmejäätmete kogumine ja vedamine määratud piirkonnast määratud jäätmekäitluskohta või -kohtadesse kohaliku omavalitsuse üksuse valitud ettevõtja poolt.

JäätS § 66 lg 2: Kohaliku omavalitsuse üksus korraldab oma haldusterritooriumil olmejäätmete, eelkõige prügi ehk segaolmejäätmete, nende sortimisjääkide ja olmejäätmete tekkekohas liigiti kogumisel tekkinud jäätmeliikide kogumise ja veo. Korraldatud jäätmevedu võib hõlmata ka teisi olmejäätmete liike või muid jäätmeid, kui see on vajalik käesoleva seaduse nõuete täitmiseks või seda tingib oluline avalik huvi.

JäätS § 711: Kohaliku omavalitsuse üksus asutab määrusega jäätmevaldajate registri ning kehtestab registri pidamise korra.

* 1. Keskkonnaministri 03.06.2022 määruse nr 28 „Olmejäätmete liigiti kogumise ja sortimise nõuded ja kord ning sorditud jäätmete liigitamise alused“ § 2 lg 1:

 Olmejäätmete liigiti kogumist korraldab kohaliku omavalitsuse üksus kooskõlas jäätmeseaduse §-ga 31.

* 1. MTÜ põhikiri ja MTÜ asutamisleping:

Tapa Vallavolikogu 14. juuni 2007 otsusega nr 111 ja Tamsalu Vallavolikogu 23. mai 2007 otsusega nr 31 otsustati osaleda mittetulundusühingu Lääne-Viru Jäätmekeskus asutamisel ja edaspidi liikmena mittetulundusühingu tegevuses. 06. septembril 2007 sõlmiti mittetulundusühingu Lääne-Viru asutamisleping, mille asutajateks lisaks teistele Lääne-Virumaa omavalitsustele olid ka Tamsalu ja Tapa vald. Tapa vald on ka käesoleval hetkel mittetulundusühing Lääne-Viru Jäätmekeskus liige.

2.6. Halduskoostöö seadus (edaspidi HKTS) § 3 lg 2, § 5 lg 1, § 9:

HKTS § 3 lg 2: Kohalik omavalitsus võib talle seadusega või selle alusel pandud haldusülesannet volitada juriidilist või füüsilist isikut täitma seaduse alusel antud haldusaktiga või seaduse alusel käesolevas seaduses sätestatud tingimustel ja korras sõlmitud halduslepinguga.

HKTS § 5 lg 1: Juriidilise või füüsilise isiku võib volitada haldusülesannet täitma, kui:

1) haldusülesande täitmine juriidilise või füüsilise isiku poolt on majanduslikult põhjendatud, arvestades muu hulgas ülesande riigi või kohaliku omavalitsuse poolt täitmiseks volitamiseks, võimalikuks rahastamiseks ning haldusjärelevalveks tehtavaid kulutusi;

2) haldusülesande täitmiseks volitamine ei halvenda selle täitmise kvaliteeti;

3) haldusülesande täitmiseks volitamine ei kahjusta avalikke huve ega nende isikute õigusi, kelle suhtes haldusülesannet täidetakse.

HKTS § 9: Kohaliku omavalitsuse haldusülesande täitmiseks volitamise otsustab volikogu, kes volitab halduslepingut sõlmima valla- või linnavalitsuse;

2.7 Tapa Vallavolikogu otsus "Haldusülesande täitmise volitamine ja lepingu sõlmimiseks volituste andmine".

HKTS § 5 lõike 2 kohaselt tuleb enne haldusülesannete volitamise otsustamist koostada analüüs. Sama paragrahvi lõike 3 kohaselt vormistatakse analüüs kirjalikult ning selle järeldused lisatakse haldusülesande täitmiseks volitamise otsusele.

1. **Analüüs**

HKTS § 5 lõike 2 kohane analüüs on järgmine:

1. **Täitmiseks volitamise tingimuste majanduslikud arvestused ja riigile või kohalikule omavalitsusele kaasnevate kulutuste suurus**

*Analüüsitakse muuhulgas haldusülesande täitmiseks volitamiseks, võimalikuks rahastamiseks ning haldusjärelevalveks tehtavaid kulutusi (HKTS § 5 lg 1 p 1).*

MTÜ on loodud eesmärgiga pakkuda omavalitustele ja elanikele kvaliteetset jäätmekäitluse teenust. MTÜ põhitegevuseks on jäätmekäitluse korraldamine ja arendamine ning säästva arengu põhimõtete elluviimine Lääne-Virumaal.

Järelevalvet halduslepingu täitmise üle teostab Tapa Vallavalitsus kui ametiasutus. Järelevalvekohustusi täidavad vallavalitsuses teenistuses olevad ametiisikud, kelle vastustusalasse kuuluvad jäätmehoolduse alased küsimused. Kuna järelevalvet teostatakse ametiülesannete raames, ei too see kaasa täiendavaid kulusid.

MTÜga halduslepingute sõlmimisel tasub vald MTÜle igakuiselt jäätmejaamade haldustasu ning jäätmete veo- ja käitlustasu vastavalt jäätmejaamadesse toodud jäätmete kogustele ning kehtestatud hinnakirjale. Korraldatud jäätmeveoga seotud halduslepingu sõlmimisel vald MTÜle tasu ei maksa. Korraldatud jäätmeveoga seotud kulud arvestatakse hinnakirja kehtestamisel jäätmeveo tasu sisse ning need kulud katavad jäätmeveoga liidetud jäätmevaldajad vastavalt esitatud arvetele.

Juhul kui vald ei sõlmi halduslepinguid, siis tuleb korraldada jäätmejaamade haldamiseks riigihange ning korraldatud jäätmeveo puhul kontsessiooni andmise hange. Arvestades tänast turuolukorda ning asjaolu, et hangetel osalevad eeldatavalt ainult suured jäätmekäitlejad, kelle huvi on kasumit teenida, siis võib oodata teenuste olulist kallinemist.

MTÜ on esitanud esialgsed eeldatavad hinnad nii jäätmejaamade haldamise kui ka korraldatud jäätmeveo osas. Tapa jäätmejaama puhul suureneb eeldatavalt aastane maksumus ligikaudu 15 000 eurot, Tamsalu jäätmejaama ja kompostimisväljaku puhul suureneb aastane maksumus ligikaudu 800 eurot. Arvutamisel on aluseks võetud 2024. aasta jäätmete koguseid jäätmejaamades ning tööjõu- ja püsikulude puhul on arvestatud kulude kallinemisega. Tapa jäätmejaama puhul on maksumuse tõus suurem, kuna praeguse lepingu alusel käideldakse aia- ja haljastusjäätmeid nullhinnaga. Korraldatud jäätmeveo lõpphind sõltub veohanke tulemusel pakutavast hinnast, kuid ka selles osas on oodata seoses turuolukorraga hinna kallinemist. Viimastel hangetel on 140 l mahuti tühjendamise hind ligikaudu 4 eurot. Tapa vallas on selleks hinnaks hetkel 1,54 eurot.

Seoses riigi poolt läbi viidava jäätmereformiga antakse tulevikus kohaliku omavalitsusele ülesandeks korraldatud jäätmeveoga seotud kliendihaldus ja arveldamine. See tähendab olulist töökoormuse kasvu ametnikele ning eeldab kindlasti võrreldes tänasega töötajate juurde võtmist. MTÜle haldusülesande üle andmise korral oleks jäätmevaldajate üle arvestuse pidamise, klienditeeninduse ning jäätmevaldajate ja -vedajaga arveldamise korraldamine ning sellega seotud kulud MTÜ kanda.

1. **Haldusülesande täitmise järjepidevus ja kvaliteedi tagamise abinõud**

*Analüüsitakse muuhulgas kas haldusülesande volitamine võiks halvendada selle täitmise kvaliteeti (HKTS § 5 lg 1 p 2).*

MTÜ on tegutsenud alates 06. septembrist 2007 ning praegustes piirides Tapa vald on olnud selle liige algusest peale. MTÜ põhitegevuseks on jäätmekäitluse korraldamine ja arendamine ning säästva arengu põhimõtete elluviimine Lääne-Virumaal. MTÜ haldab Vinni vallas Piira külas sorteerimisjaama, haldab Haljala vallas jäätmejaamasid, pakub korraldatud jäätmeveo teenust kolmele Lääne-Viru omavalitsusele: Rakvere linn, Rakvere vald ja Vinni vald ning pakub maakonnas erinevaid jäätmeveoga seotud teenuseid. MTÜ tegevus on aasta-aastalt laienenud ning lähitulevikus muutub MTÜ roll seoses jäätmereformi elluviimisega veelgi olulisemaks. VIROLi jäätmemajanduse tegevuskava kohaselt on kokku lepitud, et maakonna jäätmehoolduse arendamisega minnakse (jäätmereformi silmas pidades) edasi ühiselt ning MTÜ, kui kõigile omavalitsustele kuuluv asutus, on maakonnas jäätmevaldkonnaga seotud tegevustes ühenduslüliks. Seetõttu ei ole ohtu, et jäätmehoolduse korralduse järjepidevus oleks ohustatud.

Haldusülesande täitmiseks volitamine eelduslikult ei halvenda selle täitmise kvaliteeti. Jäätmejaamade puhul eeldatavalt nende kasutamise kvaliteet ja mugavus tõuseb, kuna MTÜ eesmärgiks ei ole kasumit teenida, vaid pakkuda elanikele võimalikult mugavat teenust.

MTÜ on spetsialiseerunud vaid jäätmehoolduse korraldamisega seonduvale, mistõttu on neil erinevad spetsialistid tööl, kes tegelevad nt jäätmeveo logistikaga, vedajatega suhtlemisega, arvete koostamise ja esitamisega, jäätmevaldajate probleemide lahendamisega, kodanike teavitamisega jne. Kui vallavalitsus pärast jäätmeseaduse jõustumist ise seda ülesannet täidaks, siis oleks tööl eeldatavalt vaid 2 inimest, kes peaks täitma kõiki neid ülesandeid. MTÜs saavad inimesed spetsialiseeruda ja täita ülesannet kompleksselt oluliselt parema kvaliteediga.

Kvaliteedi tagamine toimub MTÜ juhatuse poolse suuniste andmise ja järelevalve kaudu. Tapa Vallavalitsus teostab oma esindajate kaudu MTÜ tegevuse ja halduslepingu nõuetekohase täitmise üle järelevalvet järjepidevuse hoidmiseks ja kvaliteedi tagamiseks. Seeläbi võib teenuse kvaliteet selle täitmiseks volitamise läbi pigem tõusta.

1. **Haldusülesande täitmiseks volitamisest tingitud õiguslikud ja faktilised mõjud isikutele, kelle suhtes täitmiseks volitatavat haldusülesannet täidetakse**

*Analüüsitakse muuhulgas, kas haldusülesande täitmiseks volitamine võiks kahjustada avalikke huve ja nende isikute õigusi, kelle suhtes haldusülesannet täidetakse (HKTS § 5 lg 1 p 3).*

Valla elanike (isikud, kelle suhtes haldusülesannet täidetakse) jaoks haldusülesande täitmiseks volitamisega ei kaasne suuremat muudatust kui see, et korraldatud jäätmeveo arveid hakkab edastama MTÜ ning jäätmejaamades hakkavad jäätmeid vastu võtma MTÜ töötajad.

1. **Haldusülesannete täitmise volitamise lubatavus**

(HKTS § 5 lg 1)

**Tulenevalt analüüsist on haldusülesannete täitmise volitamine lubatud**, kuna:

1) haldusülesande täitmine MTÜ poolt on majanduslikult põhjendatud, arvestatud on muuhulgas kohaliku omavalitsuse poolt täitmiseks volitamiseks, võimalikuks rahastamiseks ning haldusjärelevalveks tehtavaid kulutusi (käsitletud analüüsi punkti 3 alapunktis 1);

2) haldusülesande täitmiseks volitamine ei halvenda selle täitmise kvaliteeti (käsitletud analüüsi punkti 3 alapunktis 2);

3) haldusülesande täitmiseks volitamine ei kahjusta avalikke huve ega nende isikute õigusi, kelle suhtes haldusülesannet täidetakse (käsitletud analüüsi punkti 3 alapunktis 3).

1. **Otsustus**

Tulenevalt eeltoodust, sealhulgas ąnalüüsist ja haldusülesannete täitmise volitamise lubatavusest, esitada Tapa Vallavolikogule otsustamiseks otsuse "Haldusülesande täitmise volitamine ja lepingu sõlmimiseks volituste andmine" eelnõu koos käesoleva analüüsiga, mis on otsuse lisa.

Toiming: volituste andmine haldusülesannete täitmiseks.

Koostaja: Tapa Vallavalitsus

05.09.2025